A BIZOTTSÁG 342/2007/EK RENDELETE
(2007. március 29.)
az intervenciós központok meghatározása és a hántolatlan rizs intervenciós hivatalok által történő átvétele tekintetében a 489/2005/EK rendelet Bulgária és Románia európai uniós csatlakozását követő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a rizs piacának közös szervezéséről szóló, 2003. szeptember 29-i 1785/2003/EK tanácsi rendeletre (1) és különösen annak 6. cikke (3) bekezdésére és 7. cikke (5) bekezdésére,
mivel:
(1)
Az 1785/2003/EK rendelet 6. cikkének (2) bekezdése előírja, hogy a Bizottság a hántolatlan rizs átvételével foglalkozó intervenciós központok jegyzékét a tagállamokkal folytatott konzultációt követően fogadja el. Az említett listát az intervenciós központok meghatározása és a hántolatlan rizs intervenciós hivatalok által történő átvétele tekintetében az 1785/2003/EK tanácsi rendelet részletes alkalmazási szabályairól szóló, 2005. március 29-i 489/2005/EK bizottsági rendelet (2) I. melléklete tartalmazza. Bulgária és Románia 2007. január 1-jei európai uniós csatlakozását követően szükségesnek tűnik, hogy ezen új tagállamok esetében is meghatározzák az intervenciós központokat, és felvegyék őket a fent említett listára.
(2)
Az 1785/2003/EK rendelet 7. cikkének (1) bekezdése 75 000 tonnára korlátozza az intervenciós hivatalok által az egész Közösség területén felvásárolható mennyiségeket. E mennyiség méltányos felosztása céljából a termelő tagállamonkénti mennyiségeket a 489/2005/EK rendelet állapítja meg, figyelembe véve a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló, 2003. szeptember 29-i 1782/2003/EK tanácsi rendelet (3) által megállapított nemzeti bázisterületeket, valamint az említett rendelet VII. mellékletében feltüntetett átlaghozamokat. Bulgária és Románia csatlakozása következtében a szóban forgó, termelő tagállamok közötti felosztást - a 489/2005/EK rendelet elfogadása során alkalmazott felosztási szempontok érvényesítésével, de Bulgária és Románia bázisterületeit is figyelembe véve - felül kell vizsgálni.
(3)
A 489/2005/EK rendeletet ennek megfelelően módosítani kell.
(4)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 489/2005/EK rendelet a következőképpen módosul:
1.
Az I. melléklet e rendelet I. mellékletének megfelelően módosul.
2.
Az V. melléklet helyébe az e rendelet II. mellékletében szereplő szöveg lép.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. március 29-én.